[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Szép jó napot kívánok mindenkinek. Az Országgyűlés rendkívüli ülését megnyitom. Tájékoztatom önöket, hogy az ülés vezetésében Vinnai Győző és Szilágyi György jegyző urak lesznek a segítségemre. Köszöntöm kedves vendégeinket, a karzaton helyet foglalókat is, és mindenkit, aki figyelemmel kíséri mai ülésünket.Napirend előtti felszólalások következnek. „A kormányzás felelőssége” címmel a Jobbikból Varga-Damm Andrea képviselő asszony jelentkezett napirend előtti felszólalásra. Megvárom, amíg felteszi a mikrofonját. Parancsoljon, képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Elnök Úr! Üres padsorokat látunk ismét magunkkal szemben, egyszerűen azért, mert az ellenzéki képviselők olyan témát vetettek fel és vetnek fel immár hónapok óta az új Országgyűlésben, amellyel a Fidesz-KDNP képviselőcsoportja nem kíván foglalkozni.Pedig érdekes módon 2010 júniusában Orbán Viktor miniszterelnök úr még úgy gondolta, hogy érdemes ezekkel a kérdésekkel foglalkozni. Úgy gondoltam, idehívom az ő saját szavait ezekről a problémákról. 2010. június 8.: A kontinentális Európában nem szokás, hogy családokat a hiteleik miatt az utcára tegyenek, és nálunk nincsenek is olyan intézmények, amelyek az utcára került családokról képesek lennének gondoskodni. Ezért a kormány számításai szerint az a helyzet, hogy a hiteleiket visszafizetni nem tudó embereket kiteszik a hitelező pénzintézetek az utcára, majd utána azok munkanélkülivé válnak, egzisztenciájukban süllyedésnek indulnak, családjaik szétesnek, gyermekeikről az államnak kell gondoskodnia, összességében nagyobb terhet jelent a köznek és az államnak, mint ha kellő időben avatkoznánk közbe. Ezt mondta 2010. június 8-án Orbán Viktor miniszterelnök úr. Azóta ebben a kérdésben nemhogy semmit nem tett, hanem kifejezetten ellenzi mindazokat az ellenzéki javaslatokat, amelyek ebben a körben születnek a Ház falai közt. De ha az ápolási díj kérdéséről beszélünk, abban is megnyilatkozott Orbán Viktor miniszterelnök úr, aki 2010-ben azt mondta: Tudom, hogy szemben találjuk magunkat majd azokkal a politikusokkal, akik eddig kiváltságokat élvező nagyemberek egész garmadájával bírnak, de állok elébük, mert azt is tudom, hogy a korán kelők, a jegyet váltók, a metrón járók, a gyermeket nevelők, a boltban sorban állók, a betegeket ápolók, diákokat oktatók, vagyis a munkájukat végző, egymásért felelősséget vállaló magyarok mellettünk lesznek. Tehát akkor ő még érezte azt, hogy számára fontos mindaz, ami egy társadalomban problémát jelent. De itt van a KDNP, amely minden áldott alkalommal kifejezi azt a keresztényi magatartást, amelyet ő a kormányzásban gyakorol. Csak ha megnézzük a KDNP alapelveinek 43. pontját, akkor ott ők a következőt írják: A KDNP olyan társadalmi és gazdasági szerkezet létrehozásáért küzd, amely kizárja a társadalmi méretű igazságtalanságot, vagyis azt, hogy egyes csoportok vagy rétegek másokat megrövidítve jussanak előnyökhöz, illetőleg javakhoz. Láttunk ebben a Házban a KDNP képviselői közül egyetlenegyet is, aki ezek mellett az elvek mellett az elmúlt nyolc évben kiállt volna? Hát, ha kiállnának, akkor most itt ülnének szemben velünk, legalább a fele frakció, mert gondolom, nem mindenki egy időben nyaral közülük. A devizahitelezés kérdésében 2010-ben azzal nyert választást a Fidesz-KDNP, hogy meg fogja oldani. Azóta nemhogy megoldotta, hanem mindannyian tudjuk, hiszen az adatokat ismerjük, hogy a mélybe taszították ezen hitellel bíró embereket, és naponta emberek tucatjait, családok tucatjait költöztetik ki a lakásaikból, olyan követelésekkel szemben, amelyek biztos, hogy igazságtalanok és megalapozatlanok. És idehívom, hiszen mindig a szocialista kormányok felelősségét firtatjuk, mert van felelősségük a devizahitelezésben, na de kérem szépen, ki volt a Magyar Nemzeti Bank elnöke 2001-től? Járai Zsigmond, a Fidesz jelöltje. Járai Zsigmondnak a svájci jegybank elnöke levelet írt, hogy tisztában vannak-e egyáltalán az adósok azzal a kockázattal, amit vállaltatnak velük. 2004. július 2-át írjuk ekkor. Majd mi történik? Az történik, hogy a Magyar Nemzeti Bank monetáris tanácsának jelentésében mit írnak le? Azt írják le, hogy nincsenek tisztában az árfolyam-ingadozás tehernövelő hatásaival az adósok, és a törlesztőösszeg emelkedésének valószínűsége nem alacsony - írja le maga a Magyar Nemzeti Bank. Hallott bármely képviselőtársam arról az elmúlt húsz évben, hogy a Magyar Nemzeti Bank elnökének ne lett volna jogköre egy ilyen jellegű hitelfajta megtiltására? Hallottunk mi arról, hogy szabályozottság hiánya van, hogy jogkörök hiánya van? Nem hallottunk. Mit csinált Járai Zsigmond nemzeti banki elnök? Végigasszisztálta az ő nemzeti banki elnöklése alatt mindezt. De 2006. január 31-én, ugyancsak az ő elnöklése alatt, ki tudta adni a Bankszövetség azt a borzalmas tanulmányt, ami azt állapítja meg, hogy hosszú távon nincs kockázata ezeknek a hitelfajtáknak. De ott van az ápolási díj kérdése. Méltatlan, megalázó, és az nem lehet, hogy a kormánypárti képviselők ilyen kérdésben távol maradjanak még akár a rendkívüli üléstől is. Köszönöm a szót.
Köszönöm szépen, képviselő asszony. A kormány tájékoztatott, hogy nem kíván válaszolni az elhangzottakra. [[Szabó Timea tapsolva: Gyönyörű! Közbeszólások az ellenzék soraiból: Szégyen! Szép volt! Jó válasz volt! Taps az ellenzék soraiban.]] Napirend előtti felszólalásra jelentkezett „Aktuális kérdésekről” címmel Szabó Timea frakcióvezető asszony. Parancsoljon, öné a szó.
Tisztelt Elnök Úr! Tisztelt ellenzéki Képviselőtársaim! Nézzünk körül, ez a Fidesz-KDNP ma Magyarországon: teljesen üres széksorok; egyetlenegy képviselőt vagy legalább egy kormánypárti válaszadót nem tudtak beküldeni akkor, amikor a kilakoltatás előtt álló családok ezreinek megsegítéséről vagy éppen a szeretteiket otthon ápoló emberek napi szenvedéseinek megszüntetéséről kellene beszélnünk.Üresek a fideszes és a kereszténydemokrata széksorok, mert a kormánypárti képviselők, úgy látszik, éppen luxusnyaralásaikat töltik, és magasról tesznek mindenkire, aki ebben az országban segítségre szorul. Úgy látszik, a Fidesz-KDNP sokat hangoztatott kereszténysége éppen szabadságát tölti most; szabadságon van akkor, amikor mást se hallunk Orbán Viktortól és kormányától, mint hogy meg kell őriznünk hazánkban a keresztény értékeket. Tisztelt Képviselőtársaim! Mik is azok a keresztény értékek, amelyeket oly buzgón képvisel ez a kormány és állítólag meg akar őrizni? Az ember joggal feltételezi, hogy ezek a honatyák, amikor erről beszélnek, az intézkedéseikben is felmutatják ezeket az értékeket. Nézzük meg csak az elmúlt hetek híreit, nem is kell nagyon visszanyúlnunk korábbra, hiszen az elmúlt napok, hetek is tartogatnak szép példákat, amelyekből kiderül, hogy mit is ért Orbán Viktor keresztény kormányzáson. Három nappal ezelőtt egy hatfős családot lakoltattak ki Budapest IX. kerületében devizahitel-tartozás miatt. A családban egy öt hónapos kisgyerek és egy terhes édesanya is volt. A család egyik tagja ápolóként dolgozott, aki éppen ezért, a munkája miatt nem tudott ott lenni a kilakoltatáskor. [[10.10]] Két nappal ezelőtt Ferencvárosban egy 50 év körüli rokkant asszonyt és idős társát kényszerítette a rendőrség otthona elhagyására. 3 millió forint hitelt vettek föl, ebből 1,5 millió forintot visszafizettek, s ezután még 13 millió forinttal tartoztak. 3 milliós hitel után 13 millió forinttal tartoztak még. De ott van annak a baleset miatt 12 évesen kómába esett kislánynak az édesanyja is, aki az otthonápolás miatt nem tudta fizetni a hitelét, és akit a kormány és az önkormányzat nulla segítsége miatt a bank a lányával együtt az utcára tett. Terhes édesanya, csecsemő, rokkant asszony, idős ember - őket mind hagyta és hagyja a kormány az utcára rakni, az a kormány, amelyik magát kereszténydemokratának hívja. Miközben mást se hallunk Orbán Viktortól, mint hogy ő megmentette a devizahiteleseket és leszámolt a bankokkal. De az igazság az, hogy Orbán Viktor úgy mentette meg a devizahiteleseket, hogy egymillió magyar ember helyett most már kétmillióan szenvednek attól, rettegnek a kilakoltatás miatt, és fenyegeti őket az a 900 ezer folyamatban levő végrehajtás, amiről egyébként Trócsányi László miniszter tájékoztatott minket. Miközben azt látjuk, hogy 2017-ben Magyarországon a bankok rekordnyereséggel zárták az évet, magasan kiemelkedve a régió országai közül, a legnagyobb nyereséggel zárták az évet a magyarországi bankok az összes visegrádi ország közül. Micsoda segítség az, kormánypárti képviselőim, akik most nyaralnak, ahol a duplájára nő a bajba jutottak száma, de az őket kizsigerelő bankok nyeresége 40 százalékkal, közel 700 milliárd forintra nő? Ezek a keresztényi értékek, amiket a kormány meg akar óvni? A 2010-es Fidesz-győzelem után Orbán Viktor azt mondta a színpadon, hogy a következő évek során a Fidesz-kormány számára a legfontosabb a szerénység és az alázat lesz. Ez olyannyira így van, hogy amíg a kómában fekvő lányát mindennap, a nap 24 órájában ápoló, lelkileg meggyötört édesanya havi 58 ezer forintot kap, addig a szerénység és az alázat jegyében Orbán Viktor kormányának két tagja, Bártfai-Mager Andrea, a Miniszterelnöki Kormányiroda minisztere és Süli János paksi bővítésért felelős miniszter havi egymilliós fizetése mostantól 5 millió forintra nő. Havi 58 ezer forint az otthon ápolóknak az egyik oldalon és 5 millió forint a semmirekellő minisztereknek és például Matolcsy Györgynek is a másik oldalon. Ugye, kezdjük már kapiskálni, képviselőtársaim, hogy mik is azok a keresztény értékek, amiket az Orbán-kormány képvisel? Én csak remélni tudom, hogy amikor a kormány részéről most azt nyilatkozzák, hogy már tárgyalnak az érintettekkel az otthonápolási díj megemeléséről, akkor a miniszterekhez hasonlóan az édesanyák szolgálatának díjazása is az ötszörösére emelkedik majd, azaz legalább 290 ezer forintot vihetnek havonta haza. Ha az egymillió forintot lehet 5 millió forintra emelni, akkor az 58 ezer forintot is lehet 290 ezer forintra emelni havonta. És esetleg az is elvárható majd a kormánypárti képviselőktől, hogy bocsánatot kérnek, és elhatárolódnak a propagandaszennylapjuktól, a Pesti Srácoktól, amelyik lesorosbérencezte azokat az édesanyákat, akik nap mint nap szenvednek és ápolják szeretteiket, mert arra nem vették a fáradságot, hogy legalább egyetlenegy képviselő bejöjjön ma [[Az elnök a csengő megkocogtatásával jelzi az időkeret leteltét.]] és válaszoljon ezeknek az embereknek, és elmondja, hogy hogyan kívánnak segíteni. Szégyelljék magukat, kormánypárti képviselők, akik nyaralnak most ahelyett, hogy a magyar embereknek segítenének!
Köszönöm szépen, képviselő asszony, frakcióvezető asszony. „Cserbenhagyottakról” címmel napirend előtti felszólalásra jelentkezett az LMP-ből Csárdi Antal képviselő úr. Parancsoljon, képviselő úr, öné a szó.
Köszönöm szépen a szót. Tisztelt Ház! Én egy optimista ember vagyok, és én az utolsó pillanatig reménykedtem abban, hogy ma megjelennek a kormánypárti képviselők, és hogy ma határozatképes lesz a rendkívüli ülés. És most értelemszerűen sajnos mindannyian látjuk, hogy nemcsak hogy a képviselők nem jelentek meg a kormány oldaláról, hanem még a bársonyszékek is üresen piroslanak itt velünk szemben. Mert ha itt lennének, akkor az az elegancia és a tisztelet jele lehetne, az elegancia és a tisztelet jele azok iránt a családok iránt, akik ma otthon ápolják a beteg hozzátartozóikat. Az elegancia és a tisztelet jele lehetne és az elkötelezettség jele lehetne, hogy van szándék a Fidesz-KDNP-szövetségben, hogy megoldást találjon a devizahitelesek életbe vágó problémáira, de sajnos nincsenek itt, és ez ugyanolyan jelzésértékű és ugyanolyan tartalommal bír. Jól látható, hogy ezek a társadalmi csoportok, a rászorulók teljes mértékben láthatatlanok a kormányzat számára 2018-ban, a családok évében. Ha itt lennének, akkor szembesíteni lehetne őket azzal, hogy nagyon sokan vannak ebben az országban olyanok, akik sokszor a társadalom egésze számára is láthatatlan munkát végeznek, hiszen nem vesszük őket észre, mint azokat a honfitársainkat, akiknek a munkája mindannyiunk számára látszik. Ugyanakkor azt is látni kell, hogy az a munka, amit elvégeznek az otthonápolás során, az egy olyan pótolhatatlan, nagy értékű munka, amit senki, sem közülünk, sem aki nem csinálja, azok közül nem tudna pótolni, ha ők nem tennék ezt meg. Ha itt lennének a kormánypárti képviselők, akkor szembesíteni lehetne őket azzal a felelősséggel, ami az ő vállukat nyomja a devizahitelesek mindennapi, húsba vágó problémáinak a megoldatlansága miatt. Azt látjuk ma, hogy a mai napon, 2018-ban még mindig családok tízezrei, gyerekek tízezrei, idősek, nyugdíjas nagyszülők tízezrei vannak olyan helyzetben, hogy bármelyik pillanatban elveszíthetik a lakásukat, és ne legyen kétségünk, hogy ha elveszítik a lakásukat, akkor az utcára kerülnek. Tisztelt Ház! A most benyújtott ellenzéki javaslatok kísérletet tettek volna arra, hogy azok a folyamatok elindulhassanak, amelyek megoldást jelenthetnek az említett társadalmi csoportok problémáira. Ezért is hívtuk el az Adóskamara képviselőit, ezért is hívtuk el az üggyel foglalkozó civil szervezetek képviselőit, és [[A karzaton helyet foglalók felé tekintve:]] nagyon szépen köszönöm, hogy önök eljöttek. Köszönöm, hogy eljöttek, mert így láthatóvá teszik magukat, és így a kormányzat sem tehet úgy, mintha nem venné önöket észre. A most benyújtott javaslatok egy indulást jelentenének, amelyek jelentős emelést biztosítanának az otthon ápolók számára, és amelyek megállítanák a kilakoltatásokat, amelyek méltatlanul és az esetek túlnyomó többségében jogszerűtlenül zajlanak. Engedjenek meg egy személyes gondolatot a végén. Én is részt vettem a saját választókerületemben történt kilakoltatáskor, és igenis minden egyes képviselőnek a kormányoldalról ott kellett volna lennie, hogy a saját bőrén érezze azt a tragédiát, amit egy család ilyenkor átél! [[10.20]] Azt gondolom, hogy amíg ezek nem történnek meg, addig ebben az országban minősíthetetlen tragédiák vannak, és amíg ezek nem történnek meg, addig nekünk azon kell dolgozni, hogy ilyen esetek, mint egy kilakoltatás, mint egy család kisemmizése, ne történhessen meg. Köszönöm szépen.
Köszönöm szépen, képviselő úr. Napirend előtti felszólalásra jelentkezett a DK képviselőcsoportjából „Magyarország 2018 nyarán” címmel Arató Gergely képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! Tisztelt Képviselőtársaim! S tisztelt jelen nem lévő Képviselőtársaim! Azért kértünk ma módot erre a napirend előtti hozzászólásra, hogy elmondhassuk az egész országnak azt, hogy milyen helyzetben van ma Magyarország. Elmondhassuk azt, amit nem tudnak meg a kormánypárti sajtóból, amit nem tudnak meg a nagyképű kormánypárti nyilatkozatokból, nem tudnak meg abból a hazug propagandából, ami naponta ránk ömlik. Tisztelt Ház! Két olyan ügyet javasolt ma az ellenzék megtárgyalni a parlamentben, ami jellemző 2018 nyarának Magyarországára. Mert jellemző az, hogy hogyan csúfolja meg, hogyan veri át, hogyan teszi lehetetlenné a helyzetét a kormány azoknak az embereknek, akik vállalják azt, hogy egy családtagjukat ápolják, vállalják azt, hogy életüket feladják azért, hogy valamilyen módon tehessenek azokért, akik nem tudnak már magukért tenni, hogy felelősséget vállaljanak magukért. Ezeket az embereket ma ez az ország, pontosabban ez a kormány 30 ezer forinttal, különösen súlyos esetben 58 ezer forinttal díjazza. Fideszes képviselőtársaimnak mondom, ha nincsenek is itt, hogy ez annyi, amennyit Mészáros Lőrinc 12 másodperc alatt keres meg. Ez az a pénz, amit ez a kormány ezeknek az embereknek szán. Mi elszántak és határozottak vagyunk abban, hogy tegyünk az ő érdekükben valamit, hogy támogassuk és segítsük őket. Varju László, a Költségvetési bizottság elnöke javasolta azt a bizottságban, hogy a bizottság nyújtson be egy költségvetési módosító javaslatot. Ez nem lett volna egy nagy összeg a költségvetés szempontjából, a Fidesz azonban elutasította. Módosító indítványokat adott be több ellenzéki párt, ami javasolta ennek az összegnek a megemelését; a Fidesz elutasította. Benyújtottunk egy olyan javaslatot a munka törvénykönyvéhez, más ellenzéki képviselőkkel együtt, amelyik javasolta azt, hogy teljes értékű munkaviszonynak számítson az otthonápolás. Ezt sem támogatta a Fidesz. Most persze ígérgetnek, de hát tudjuk, hogy mennyit érnek ezek a kormánypárti ígéretek. Lehet, hogy a sajtóban szeretnének egy-két jó pontot szerezni, mert már nagyon kínos az ügy, de szó sincs arról, hogy megértenék ezeknek az embereknek a problémáit, és segíteni szeretnének rajtuk. Mint ahogy nem értik a devizahitelesek problémáit sem. Nem hajlandóak segíteni nekik, fütyülnek arra, hogy 50 ezer család, ember vesztette el már a lakását, az otthonát a hitelek miatt. Fütyülnek arra, hogy 120 ezer olyan család van, amelyet ma is közvetlenül fenyeget a kilakoltatás, mert a hitelüket már átadták a követeléskezelőknek. Nem érdekli önöket, nem érdekli a Fideszt, nem foglalkoznak vele, nem hajlandóak semmit sem tenni. Még beszélni sem hajlandóak róla. A szakmai megoldásokban talán van vita. A Demokratikus Koalíció is letett egy nyolcpontos javaslatcsomagot arra, hogy hogyan lehetne megoldani ezt a valóban nagyon súlyos helyzetet, de civil szervezetek, többek között az Adóskamara és más pártok is nagyszerű, fontos javaslatokat fogalmaztak meg. De ezekről beszélni sem lehet. Annyira nem érdekli a mai hatalmat az, hogy mi történik az emberekkel, hogy még szóba állni sem hajlandó sem a civilekkel, sem az ellenzékkel, sem a szakemberekkel ezekben az ügyekben. Ez szégyen, ez a választók elárulása, ez az ország elárulása! És, tisztelt képviselőtársaim, ne legyen kétség, nem csak róluk van szó, nem csak róluk feledkezik meg a kormány. Megfeledkezik az 50 ezer forint alatti nyugdíjat kapó nyugdíjasokról, megfeledkezik azokról a rokkant honfitársainkról, akiket kirúgtak a rokkantnyugdíjrendszerből, és 30 ezer vagy 20 ezer forintból kell tengetni a napjaikat. Megfeledkezik azokról a sokgyerekes családokról, akiknek 2018 óta nem emelték a családi pótlékát. És még van képük a családok évéről beszélni, és még van képük arról beszélni, hogy garantálni kell az otthon, a magánélet védelmét. A saját magánéletüket védik, de a magyar polgárok magánéletéért semmit nem tesznek. Sőt, le is rombolják azokat a jogi gátakat, lerombolják a jogállamot, ami valamifajta védelmet nyújthatna ezekben az esetekben. Tisztelt Képviselőtársaim! Ez a kormányzat fütyül az országra, ez a kormányzat fütyül a valódi problémákra, a Fideszt nem érdekli más, csak saját hatalmának a gyarapítása, saját hatalmának a kiépítése és a saját zsebük megtömése. Ez szégyen, és előbb vagy utóbb, de felelni fognak ezért! Köszönöm szépen, elnök úr.
Köszönöm szépen, képviselő úr. Tisztelt Országgyűlés! „Augusztus huszadika elé” címmel az MSZP képviselőcsoportjából Tóth Bertalan frakcióvezető úr jelentkezett napirend előtti felszólalásra. Frakcióvezető úr, öné a szó, parancsoljon!
Köszönöm a szót, elnök úr. Tisztelt Képviselőtársaim, akik eljöttek ma erre a parlamenti ülésre! Együtt végighallgathattuk az ellenzéki vezérszónokokat a napirend előtti felszólalások során, és egytől egyig nagyon súlyos problémákra hívták fel a figyelmet. Szerettük volna, ha ezekről a problémákról itt a Házban tudtunk volna tárgyalni. Megdöbbentő, mert arra nagyjából számítottunk mi is, hogy a képviselők nem fognak megjelenni, de arra nem, hogy a kormány sem hajlandó arra, hogy ezekről a problémákra valamilyen érdemi választ adjon; egyszerűen cinikus és felháborító módon el sem jönnek, hogy szembesüljenek ezekkel a problémákkal. Pedig ha eljöttek volna legalább a kormány képviselői, akkor így augusztus 20-a előtt felhívtam volna a figyelmüket Szent István királyunk intelmeire és azok közül az egyik fontos intelemre, ami arról szól, hogy tartsd mindig eszedben, hogy minden ember azonos állapotban születik, és hogy semmi sem emel fel, csakis az alázat, semmi sem taszít le, csakis a gőg és a gyűlölség. Tisztelt Képviselőtársaim! Így több mint ezer évvel a keresztény Magyarország megalapítása után azt láthatjuk, hogy a Fidesz-kormányzat úgy áll a kereszténységgel, mint a szökőkútba dobott kő és a víz, hogy folyamatosan érintkeznek egymással, de a követ soha nem járja át a víz. Hiszen láthatjuk, hogy a nemzeti együttműködés rendszere most éppen kereszténydemokráciát épít és a keresztény kultúrát védelmezi, de mindeközben megbélyegző matricákat ragaszt jogvédő civil szervezetek ajtajára. Ezekre az értékekre hivatkozva, ennek jegyében rendőrrel vitetnék el a hajléktalanokat, és rendőrökkel lakoltatnak ki ma családokat, és ennek szellemében megfosztják függetlenségétől az igazságszolgáltatást. Tisztelt Képviselőtársaim! Az egykori Soros-ösztöndíjas miniszterelnök azt mondta, hogy senkit sem hagy az út szélén, hogy megteremti a szociális biztonságot. Ehhez képest azt láthatjuk, hogy a jövedelmi különbségek folyamatosan növekednek az országban, azt láthatjuk, hogy a leggazdagabb 1 millió és a legszegényebb 1 millió közötti jövedelemkülönbség most már több mint tízszeres. Azt láthattuk itt a költségvetés tárgyalása során, hogy arányaiban kevesebbet költenek jóléti és szociális kiadásokra, mint 2010-ben. Nem emelték azóta sem a családi pótlékot, sem az öregséginyugdíj-minimumot, sem az ápolási díjat. Mindeközben, ahogy hallhattuk, a világ leggazdagabb gázszerelője, Mészáros „nem stróman” Lőrinc 11 millió forintos órabérért dolgozik. Az egyszülős családok fele, ahol körülbelül félmillió gyermek nevelkedik, mélyszegénységben él. Ebből láthatjuk, hogy a Fideszt csak a gazdagok érdeklik. Az egykori Soros-ösztöndíjas miniszterelnöknek volt lehetősége Alcsútról Oxfordba jutni. De ha most megnézzük, akkor egy szegénysorban élő családban nevelkedő gyermektől elvették a kitörés lehetőségét. Minden szülő arra törekszik, hogy a gyermekének jobb legyen, hogy jobban tudjon boldogulni a világban, de mindeközben azt látja, hogy ebben a folyamatosan változó, kihívásokkal teli világban a mai oktatási rendszerben, a mai iskolában ezt az alkalmazkodó képességet nem szerzi meg a gyermek, ezért erőn felül próbál különórákkal és egyéb más módon segíteni abban, hogy a gyermekek ezeket a készségeket elsajátítsák, és akár azon az áron is, hogy eladósodnak. [[10.30]] Ez a kormány a keresztény értékek nevében adósrabszolgaságba sodor több ezer, több tízezer, több százezer családot. Azt láthattuk, hogy az elmúlt évben a bankok 700 milliárd forint nyereséget könyveltek el, ennyit kaszáltak a magyar családokon, mindeközben 117 ezer otthont fenyeget végrehajtás, negyedévente körülbelül 2500 otthon kerül kalapács alá. Elfogadhatatlannak tartjuk, hogy a Fidesz a bankok oldalára állt. És a Fidesz nemcsak így hagyta cserben az adósokat, hogy nem dönt ebben a kérdésben, hanem még el sem jön, meg sem hallgatja ezt a problémát. Éppen ezért a Magyar Szocialista Párt, együttműködésben az érintetteket képviselő Adóskamarával, azt követeli egy törvényjavaslat formájában, hogy a felvételkori árfolyamon való forintosításig a végrehajtásokat fel kell függeszteni, hiszen ez az egyetlenegy út, az Adóskamara javaslatai az egyetlen olyan javaslatsorozat, amely kiszabadítja a magyar családokat az adósrabszolgaságból. A továbbiakban ezért fogunk küzdeni, közös jövőnkért, egy igazságos Magyarországért. Köszönöm a figyelmet.
Köszönöm szépen, frakcióvezető úr. Ezzel a napirend előtti felszólalások végére értünk. Tájékoztatom önöket, hogy Bangóné Borbély Ildikó MSZP-s képviselőtársunk, országgyűlési képviselő asszony mentelmi jogának felfüggesztésére irányuló indítvány érkezett 14.Bpk.1126/2018/4. számon a Budapesti II. és III. Kerületi Bíróságtól magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. Tisztelt Országgyűlés! Bejelentem, hogy 40 képviselő az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte az ápolási díj emeléséről szóló H/964. számú és a bírósági végrehajtásról szóló 1994. évi LIII. törvény egyes rendelkezéseinek felfüggesztéséről szóló T/965. számú előterjesztések megtárgyalása érdekében. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást. Kérem kézfelemeléssel szavazni! [[Szavazás.]] Ez látható többség. Ugyanakkor azt is bejelentem, hogy Balla György frakcióigazgató úr [[Arató Gergely: Hol van?!]] levélben kezdeményezte a szavazás szavazatszámláló gép alkalmazásával történő megismétlését. Az indítványnak megfelelően most kérdezem a tisztelt Országgyűlést, elfogadja-e az elnöki jogkörben előterjesztett napirendi javaslatot. Kérem, szavazatszámláló gép alkalmazásával szavazzanak! Kérem, most szavazzanak! [[Szavazás.]] Kimondom a határozatot: 38 igen szavazattal, ellenszavazat és tartózkodás nélkül, ennyien vannak jelen, tehát 38 képviselő van jelen az Országgyűlésben, így az Országgyűlés nem határozatképes. Tisztelt Országgyűlés! A házszabály 14. § (2) bekezdése alapján megállapítom a hiányzó képviselők névsorát a házszabályi előírásnak megfelelően, ahogy az imént említettem. A házszabály rendelkezései alapján elfogadott napirendi javaslat hiányában a napirend egyetlen pontja sem tárgyalható. Tájékoztatom önöket, hogy az Országgyűlés következő ülésére várhatóan 2018 szeptemberében kerül sor. Az ülést bezárom. Mindenkinek szép napot kívánok!